Il-Ministru għal-liberatajiet ċivili Helena Dalli qalet li l-ġimgħa d-dieħla se jkollha taħdidiet mal-Isqof Awżiljarju Monsinjur Charles Scicluna dwar l-ligi tal-Unjoni Civili. Il-laqgħa ser issir wara li fil-programm Dissett nhar il-Ħamis li għadda, l-Isqof Scicluna għamel apoloġija lill-Ministru Dalli minħabba li kien qal li l-Ministru kienet wegħdet white paper fuq il-liġi tal-Unjoni Ċivili. Monsinjur Scicluna ammetta li din kienet dikjarazzjoni żbaljata min-naħa tiegħu wara li qara rapporti fuq il-media online. Il-Ministru Dalli qalet li bħalissa fil-Parlament għaddej it-tieni qari dwar il-liġi tal-Unjoni Ċivili u għalhekk għad irid ikun hemm l-istadju ta’ kumitat fejn jistgħu isiru l-emendi għall-abbozz.  L-Isqof Scicluna qal li l-Knisja għandha numru ta’ oġġezzjonijiet għall-abbozz li issa mistennija ikunu diskussi nhar it-Tnejn mal-Ministru Helena Dalli li qegħada tippilota l-abbozz ta’ ligi li ser jintroduċi l-Unjoni Ċivili. Il-Ministru Dalli li tkellmet f’seminar  organizzat mill-Kunsill Malti għas-settur volontarju qalet lil tvm.com.mt li tqis bħala aħbar tajba d-dikjarazzjoni tal-Isqof Scicluna f’Dissett li hemm relazzjonijiet tajbin ħafna u li hemm ċerti entitajiet awtonomi tal-Knisja li jistgħu jiġu rregolati mill-Kummissarju tal-Volontarjat. Tenniet li l-istat jagħti għajnuna lill-għaqdiet mhux governattivi li huma reġistrati mal-kummissjoni tal-volontarjat, u fid-dawl li l-għaqdiet volontarji tal-Knisja mhux reġistrati mal-Kummissjoni, biex jingħataw l-għajnuna jkunu jeħtiegu l-firma tal-Ministru. Dr Dalli qalet li l-Gvern hu mpenjat li jsaħħaħ dan is-settur tal-volontarjat, tant li fil-budget żied l-għotja finanzjarja. Spjegat li l-Gvern alloka 60 elf ewro għall-iskema ta’ għajnuna għall-inizjattivi żgħar u ħamsin elf ewro oħra għal taħriġ ta’ persuni li jaħdmu mal-għaqdiet mhux governattivi. Qalet li anke fil-Parlament il-Ġdid se jkun hemm spazju allokat għall-għaqdiet mhux governattivi u għaqdiet volontarji.